text: Horsens politi flytter
  28 marts 2011 kl. 08.58
  Politiet i Horsens bliver nu samlet på én adresse.
  Holmboes Allé i Horsens vil nu blive fyldt med politi.
  Lokalstation Horsens holder i dag til i Rådhusgade i nogle gamle bygninger, der er blevet utidssvarende.
  Derfor flytter lokalstationen til Holmboes Allé, hvor Sydøstjyllands Politis allerede har hovedsæde.
  - Det har længe været et stort ønske at få skabt optimale forhold for Sydøstjyllands Politi her i Horsens, og det går nu i opfyldelse. Det kan vi kun hilse med stor glæde og tilfredshed, siger borgmester Jan Trøjborg.
  Den gamle politistation i Rådhusgade er bygget i 1889 og 1919 og ret dårligt vedligeholdt. 
  Når flytningen er gennemført, vil Sydøstjyllands Politi råde over ca. 8.000 kvadratmeter på Holmboes Allé, og samlet vil ca. 400 medarbejdere arbejde der.
  